Minn għada ser tiftaħ għal-pubbliku it-tieni edizzjoni tal-Malta Design Week b’għadd ta’ esebizzjonijiet differenti li juri l-kreattività tad-disinji varji. Il-Malta Design Week ser isir bejn is-swar tal-Forti Sant Iermu fejn sar ħafna xogħol ta’ restawr mill-korporazzjoni għar-riġenerazzjoni tal-port il-kbir u għalhekk toffri opportunità doppja li mal-wirjiet tad-disinn, il-viżitaturi jiskopru l-ġmiel moħbi li taf toffri il-belt kapitali. Hekk kif fi ftit żmien forti Sant Iermu ser isir mużew tal-istorja militari, għal din il-ġimgħa ser joffri l-isfond għal wirja ta’ disinji varji imħejjija minn għadd ta’ esebituri maltin u barranin. Il-Perit Chris Briffa huwa l-kordinatur tal-wirja. Fost l-esebiti huma mikroskopiju kbir bl-isem ta’ stessuscope li ser ikun qed jieħu ritratti tan-nies li jżuru din l-esebizzjoni bir-ritratti jittellgħu fuq is-sit imħejji apposta għal din l-attrazzjoni partikolari. Fost eseibiti oħra ta’ interess hemm wirja internazzjonali ta’ disinji ta’ siggijiet bi storja ta’ aktar minn 100 sena li turi kif is-siġġu żviluppa mas-snin biex ikun aktar komdu għall-anatomija tal-bniedem. Disinn ieħor artistiku li qanqal ħafna kurżita ifakkar f’leggenda tal-aħħar tliet kavalieri li inqatlu fil-kappella storika ta’ Forti Sant Iermu waqt li kienu l-aħħar nies li baqgħu jiddefendu s-sagrament. Tul din il-ġimgħa ser ikunu qed isiru ukoll għadd ta’ lectures dwar id-disinn li l-publiku jista’ jattendi għalihom b’xejn.